ฟินันซ่าประเดิมส่งกองทุนตราสารหนี้ลุยตลาด
บลจ. ฟินันซ่า พร้อมส่งกองทุนตราสารหนี้ในประเทศอายุประมาณ 3 เดือน ชูผลตอบแทนประมาณการ 1.53% ต่อปี เปิดขายวันที่ 10-21 ก.ย.นี้ ตอบรับความต้องการของนักลงทุนชอบเสี่ยงต่ำ&nbsp;&nbsp;
9 ก.ย. 2553

บลจ. ฟินันซ่า พร้อมส่งกองทุนตราสารหนี้ในประเทศอายุประมาณ 3 เดือน ชูผลตอบแทนประมาณการ 1.53% ต่อปี เปิดขายวันที่ 10-21 ก.ย.นี้ ตอบรับความต้องการของนักลงทุนชอบเสี่ยงต่ำ   
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ. ฟินันซ่า เปิดเผยว่า หลังจากก้าวเข้ารับตำแหน่งผู้นำองค์กรคนใหม่ของบริษัทตั้งแต่เดือนก.ค.2553 นับเป็นช่วงเวลาที่น่าพอใจมาก เพราะฟินันซ่าเป็นบ้านที่ให้อิสระในการคิดและสร้างสรรค์ผลงานอย่างเต็มที่ โดยในช่วงสองเดือนที่ผ่านมา ได้ดำเนินการวางรากฐานด้านต่างๆ ให้แก่บริษัทเพิ่มเติม ทั้งทางด้านบุคลากร การพัฒนาผลิตภัณฑ์การลงทุน และระบบบริการ เพื่อให้พร้อมรับการพัฒนาองค์กรไปสู่  “มิติใหม่ของการจัดการความมั่งคั่ง”  การเข้ารับตำแหน่งในครั้งนี้เป็นงานที่ท้าทายและเป็นโอกาสครั้งสำคัญในการพิสูจน์ฝีมือในการบริหารงานของตน โดยจะมุ่งสร้างศักยภาพในการแข่งขันของบริษัทด้วยผลิตภัณฑ์และบริการที่ดีกว่าอยู่เสมอ  
นายธีรพันธุ์ กล่าวต่อว่า ที่ผ่านมา บลจ. ฟินันซ่า ได้มุ่งพัฒนากองทุนซึ่งต้องอาศัยการทำความเข้าใจในผลิตภัณฑ์และนักลงทุนต้องมีประสบการณ์ด้านการลงทุนมาพอสมควรแล้ว ทำให้ชื่อ บลจ. ฟินันซ่า อาจเป็นที่รู้จักในหมู่นักลงทุนเฉพาะกลุ่ม  แต่หลังจากที่เข้าทำหน้าที่ผู้ขับเคลื่อนองค์กรในครั้งนี้  ต้องการให้ชื่อ บลจ. ฟินันซ่า เริ่มเป็นที่รู้จักในหมู่นักลงทุนวงกว้างขึ้น 
อย่างไรก็ตาม ในช่วงเริ่มต้นจะประเดิมเสนอขายกองทุนตราสารหนี้ซึ่งนักลงทุนทั่วไปมีความคุ้นเคยอยู่แล้ว และยังนับเป็นโอกาสครั้งสำคัญที่ บลจ. ฟินันซ่า จะได้สื่อสารกับผู้สนับสนุนการขายหรือรับซื้อคืนและนักลงทุนโดยทั่วไป  กองทุนเปิดฟินันซ่าตราสารหนี้ 3M1 ลงทุนในตั๋วเงินคลังหรือพันธบัตรธนาคารแห่งประเทศไทยหรือพันธบัตรรัฐบาลไทย และตั๋วเงินของธนาคารพาณิชย์ อายุประมาณ 3 เดือน โดยมีประมาณการอัตรารับซื้อคืนอัตโนมัติอยู่ที่ 1.53% ต่อปี และเสนอขายระหว่างวันที่ 10-21 ก.ย.2553 
ทั้งนี้ กองทุนดังกล่าวเหมาะกับผู้ลงทุนที่ต้องการลงทุนในตราสารหนี้ภาครัฐ และ/หรือ ตราสารหนี้เอกชนที่มีความสามารถในการชำระดอกเบี้ยและเงินต้น รวมทั้งมีโอกาสได้รับผลตอบแทนที่สูงกว่าเงินฝากประจำของธนาคารพาณิชย์ โดยสามารถรับความเสี่ยงในระดับต่ำถึงปานกลางได้และต้องการลงทุนจนครบกำหนด 3 เดือน ผู้สนใจลงทุนสามารถติดต่อได้ที่ บริษัทหลักทรัพย์จัดการกองทุน ฟินันซ่าและบริษัทหลักทรัพย์ ฟินันซ่า 
"หลังจากนี้ บลจ. ฟินันซ่า จะทยอยออกผลิตภัณฑ์กองทุนซึ่งสามารถตอบโจทย์ด้านความต้องการลงทุนได้หลากหลายขึ้น พร้อมกับแนวคิดที่จะสามารถสร้างมูลค่าเพิ่มด้านการลงทุนให้แก่ผู้ลงทุนอีกด้วย โดยบางกองทุนต้องอาศัยระยะเวลาเพื่อศึกษาในรายละเอียด"นายธีรพันธุ์ กล่าว